DECIZIA COMISIEI
din 18 octombrie 2007
privind reînnoirea stocurilor comunitare de vaccin viu atenuat contra pestei porcine clasice
[notificată cu numărul C(2007) 4699]
(2007/682/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolul 6 alineatul (2) și articolul 8 alineatul (2),
având în vedere Directiva 2001/89/CE a Consiliului din 23 octombrie 2001 privind măsurile comunitare pentru controlul pestei porcine clasice (2), în special articolul 18 alineatul (2),
întrucât:
(1)
În cadrul Comunității Europene pesta porcină clasică constituie o amenințare pentru porcii domestici și sălbatici (porcii mistreți).
(2)
Apariția unor focare de pestă porcină clasică în fermele de porci domestici poate duce la consecințe grave și pierderi economice în Comunitate, în special dacă acestea apar în zone cu o densitate mare de porcine.
(3)
Normele de aplicare a vaccinărilor de urgență a porcilor domestici și sălbatici sunt stabilite în Directiva 2001/89/CE.
(4)
Comunitatea Europeană a achiziționat un milion de doze de vaccin viu atenuat contra pestei porcine clasice și a luat măsurile necesare pentru stocarea și punerea rapidă la dispoziție a acestora în cazul necesității unei vaccinări de urgență a porcilor domestici.
(5)
Aceste doze au fost puse la dispoziția României în luna iulie 2007. În consecință, ele trebuie înlocuite, în scopul de a menține capacitatea Comunității de a răspunde rapid la necesitatea efectuării vaccinării de urgență contra pestei porcine clasice.
(6)
În afară de aceasta, ținând seama de situația generală a bolii în anumite state membre, stocul de vaccin viu atenuat ar trebui înlocuit rapid în caz de epuizare, pentru a menține capacitatea Comunității de a reacționa în caz de urgență.
(7)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
(1) Comunitatea achiziționează în cel mai scurt timp un milion de doze de vaccin viu atenuat contra pestei porcine clasice.
(2) Comunitatea ia măsurile necesare pentru depozitarea și distribuirea vaccinurilor prevăzute la alineatul (1).
Articolul 2
În cazul în care stocul de vaccinuri prevăzut la articolul 1 alineatul (1) se epuizează, acesta poate fi înlocuit cu un milion de doze de cel mult patru ori într-o perioadă de cinci ani de la data primei achiziții.
Articolul 3
Costul maxim al măsurilor prevăzute la articolele 1 și 2 nu poate să depășească suma de 1 500 000 EUR.
Articolul 4
Măsurile prevăzute la articolul 1 alineatul (2) sunt puse în aplicare de către Comisie în cooperare cu furnizorii desemnați prin cerere de ofertă.
Articolul 5
Prezenta decizie se adresează statelor membre.
Adoptată la Bruxelles, 18 octombrie 2007.